钦定古今图书集成/明伦汇编/闺媛典/第027卷 > 皇清 > 徐显达妻汪氏
## 钦定古今图书集成/明伦汇编/闺媛典/第027卷 > 皇清 > 徐显达妻汪氏

按《安庆府志》：灊山人徐显达妻汪氏，生秉淑德，不苟訾笑。读《女孝经》，至“妇德、妇言、妇容、妇工。问曰：‘妇止贵德工耳，安用言容为’？父异之曰：‘言亦德言，容亦德容也’。” 汪拜受父教，父为择婿。方伯徐公尧莘闻其贤，为长子显达委禽焉。及为妇，事舅姑以孝闻。缝纴烹馈必饬，早暮寒暑饮食必时。显达读书常达旦，氏为进茗易烛，了无倦容。朋至，氏尝于屏后听。或论文讲德，则脱簪珥为治肴，显达因是为名下士。姑亡，哀毁得疾。教子益泰，成明经；益震、益临，皆博士弟子，不以爱故弛其劳。遇内外婚姻，宗族有礼，待仆婢有恩，三党称之无间。